google/wiki40b huggingface dataset:
Vitenskapsteoretisk Forum

Vitenskapsteoretisk Forum ved NTNU, er et tverrfaglig forum som har til oppgave å fremme diskusjon, forskning og undervisning i forbindelse med vitenskapsteoretiske spørsmål ved universitetet. Dette inkluderer spørsmål i vitenskapsfilosofi, vitenskapshistorie, vitenskapssosiologi og andre former for vitenskapelig studium av vitenskap. Til arbeidsfeltet hører også forholdet mellom vitenskap og etikk og vitenskap og politikk, spesielt spørsmål om vitenskapens normative grunnlag, forsknings- og profesjonsetikk, og forskningpolitikk; forholdet mellom vitenskap og teknikk, og mellom vitenskap og kunst.
Vitenskapsteoretisk Forum har vært støttet av Kollegiet ved NTNU siden det ble formelt opprettet som virksomhet ved universitetet i 1984, og sorterer som virksomhet under Kollegiet. Også SINTEF har har gitt økonomisk støtte.
Leder for Vitenskapsteoretisk Forum er Helge Høibraaten.
Keiser Wenzong av Tang

Keiser Wenzong av Tang, eller Tang Wenzong (kinesisk: 唐文宗李昂; født 20. november 809, død 10. februar 840) var keiser under Tang-dynastiet i Kina, fra 826 til 840. Keiser Wenzong regjerte sammen med sin eldre bror Jingzong og yngre bror Wuzong, da ved å etterfølge hverandre fra 824 til 846. Det var en sjelden foreteelse i kinesisk historie.

Bakgrunn

Wenzong ble født som Li Ang som sønn av den unge keiser Muzong. På Muzongs tid tapte Tang-riket sine områder i Hebei på grunn av et katastrofalt felttog mot de stedlige militærmakthavere.
I 823 falt Muzong av hesten under et polo-spill og døde. Den neste keiser ble Li Angs eldre bror Jingzong. Politikken ble nå bestemt av evnukkene som omgav ham. Det kom til rivaliseringer mellom grupperinger rundt henholdsvis Niu Sengru og Li Deyu. Antallet evnukker ved hoffet vokste til over 5.000. Etter urologheter i hovedstaden ble Jingzong i 826 myrdet idet han kom tilbake fra en nattlig utflukt.

Keiser

Li Ang etterfulgte ham som keiser, under tempelnavnet Wenzong. Han var da 17 år gammel. Wenzong blir ikke husket som noen kraftfull keiser. Han foretok imidlertid forskjellige fremståt gor å bryte evnukkenes grep om makten ved hoffet. I 833 fant Søte morgendugg-hendelsen sted. Keiseren avtalte med en gruppe embedsmenn at de skulle sende evnukkene ut i tempelhaven fordi det der angivelig var falt søt dugg, og så skulle de drepes av soldater der. Et blaff av vinden skal imidlertid ha åpnet de sammensvornes telt, slik at evnukkene fikk kjennskap til den truende fare. Palassgarden, kalt Gudekrafthæren, og stom stod under evnukkenes kommando, innledet en massaker på mulige sammensvorne, og dette kostet tusen mennesker livet. Mange av dødsofrene hadde ikke hatt noen ting med planene å gjøre.
Den konfucianske historieskrivning sammenlignet begivenheten med massakren av 184.
Ettersom evnukkenes ledere fryktet at hvis de åpent grep makten, ville de få provinsenes militærguvernører mot seg, innsatte de medlemmer av Niu- og Li-partiene innsatt i regjeringen. Men deres reelle makt var sterkt begrenset. Slik skulle evnukkenes store makt i noen grad maskeres.
Keiser Wenzong trakk seg tilbake fra styringen av riket. Han sa at politikk bød ham i mot.
Keiser Wenzong døde i 840 av følgene av et alvorlig alkoholmisbruk.
Lörby

Lörby er et tettsted i Sölvesborg kommune i Blekinge län i Sverige. I 2010 hadde tettstedet 264 innbyggere.
Ontholestes

Utseende

Store, kraftige kortvinger med store, sigdformede kjever. Hele kroppen er dekket med bestøving og helt matt, bestøvingen er avvekslende gulgrå og svart, slik at hele billen får et sjakkbrettmønster. Hodet er stort og bredt med markerte, rettvinklede bakhjørner. Pronotum har skarpt vinklede forhjørner.

Levevis

Som de fleste andre kortvinger er Ontholestes-artene rovdyr. De kan ofte finnes ved åtsler, der de trolig livnærer seg av andre insekter som spiser der.
TA (Tiré par l'artiste)

TA er en forkortelse for Tiré par l'Artiste, (også forkortet TplA og varianten TPLA) som er fransk for at kunstneren selv har utført alle deler av den grafiske prosessen fra å lage en trykkplate, til å kjøre trykket gjennom den grafiske pressen og sett over det bestemte eksemplaret før h*n signerer og nummererer det. 
Norske grafiske trykk kan også finnes med bokstavene E.T. (eget trykk). 
K.E.(kunstnerens eksemplar) er benevnelse for trykk som kunstneren har rett på utenom ordinær nummerering. Prøvetrykk skal være merket Prøvetrykk eller tilsvarende, og regnes som av mere usikker verdi i forhold til ordinære.
Enkelte kunstnere er kjent for alltid å utføre dette arbeidet selv, og vil sjelden skrive noe utover serienummer, tittel og signatur. Andre finner prosessen med å fremstille eksempelvis 250 like arbeider noe ensformig, og overlater platen til et firma som har dette som spesialitet. Dersom kunstneren så har deltatt i forberedelsen av de første prøvetrykkene, og ikke særlig lengre, vil noen få eksemplarer kunne bli merket med TA.
Både nummerering og slik merking er en del av et kvalitetssikringssystem, som var ment å gi en kjøper bedre mulighet til å vurdere om verket var eller kunne bli av større eller mindre verdi.
Kosmogoni

Kosmogoni (fra gresk: οσμογονία, κόσμος, «kosmos, verden» + gone, «fødsel», rotordet av γί(γ)νομαι / γέγονα, «å bli født, forandre seg, komme inn i ny tilstand av værelsen») er læren om eller fortellingen om verdens opprinnelse. Betegnelsen kosmogoni refererer både til (religiøse) skapelsesfortellinger og helst vitenskapelige teorier om universets begynnelse. I den spesielle kontekst av vitenskapen om verdensrommet og astronomi refererer begrepet til teorier om skapelsen og opprinnelsen til solsystemet.
Kosmogoni må ikke forveksles med kosmologi som betegner vitenskapen om universets struktur og opprinnelse.
Denne artikkelen behandler utelukkende vitenskapelige skapelsesteorier. For studier av kosmogoniske oppfatninger innenfor tradisjonelle kulturer, se skapelsesmyter.
Straum (album)

Straum er et musikkalbum med Nils Økland, utgitt i 2000.
Wallander – Afrikaneren

Handling

Det nærmer seg valgkamp og på torget i Ystad skilter den sosialdemokratiske valgreklamen med sin lokale politiker Kenneth Nilsson – en politiker som har valgt kampen mot fremmedﬁendtlighet som sin hovedsak og ser som sin fremste oppgave å fri Skåne fra dets rykte som innvandrerﬁendtlig. Samtidig ruller et tog inn på stasjonen i Gdańsk, Polen. Ombord blir en svart mann funnet død med størstedelen av ansiktet sitt skutt bort. Det viser seg at mannen ble myrdet i Ystad der toget kom i fra, dermed er det en sak for Ystadspolitiet og Kurt Wallander. For Kurt Wallander tar etterforskningen en uventet vending når mordvåpenet viser seg å ha koblinger til en barndomsvenn.

Om filmen

Afrikaneren er den femte wallanderfilmen i serien. DVD-en ble utgitt den 16. november 2005.
Ebba Magnusdotter Brahe

Biografi

Brahe tilbrakte store deler av ungdomstiden som hoffsdame ved Stockholms slott. Der innledet hun et forhold til den prins som i 1611 ble Gustav II Adolf. De ville gifte seg, men ekteskapet ble stoppet av enkedronningen da Ebba Brahe ikke var av kongelig slekt. I stedet giftet hun seg i 1618 med Jacob De la Gardie, og de fikk 14 barn sammen.
Da hun ble enke i 1652 overtok hun administrasjonen av familiens gods, herunder flere jernverk og bergverk. Hun var nøye med at jernet hun leverte var av høyeste kvalitet, og dette gikk under navnet «grevinnans järn». Samme år grunnla hun byen Jakobstad i Finland, som ble oppkalt etter hennes avdøde ektemann.
Roing under Asialekene 2002

Roing under Asialekene 2002. Roing var en av flere sporter under Asialekene 2002 i Busan i Sør-Korea. Konkurransene ble avviklet i perioden 30. september til 3. oktober. Det ble konkurrert i tretten øvelser, sju for menn og seks for kvinner. 196 utøvere fra 17 nasjoner deltok og Kina ble beste nasjon med tolv gullmedaljer foran Japan med en.
Midland gasskraftverk

Midland gasskraftverk er et gasskraftverk i byen Midland i delstaten Michigan i USA. Det har en installert produksjonskapasitet på 1.500 MW, med kogenerasjon i gassturbiner. Brenselkilden er naturgass. Det leveres fjernvarme til et Dow Chemical-anlegg i nærheten.
Arbeidet med anlegget var opprinnelig tiltenkt bygging av et kjernekraftverk, men etter Three Mile Island-ulykken i 1979 ble dette stilt i bero. I 1984, da kjernekraftverket var 85% ferdigstilt, ble planne endret og det ble installert gasskraft-utstyr som stod ferdig i 1991. Deler av det opprinnelige utstyret ble flyttet til Davis-Besse kjernekraftverk.
Kembsdemningen

Kembsdemningen er en demning med vannkraftverk i Frankrike. Den er anlagt i Grand-Canal-d'Alsace ved Rhinen. Byggingen av kraftverket og demningen var ferdig i 1932. Installert vannkrafteffekt er 152 MW.
Pierre Gaspard Chaumette

Bakgrunn

Pierre-Gaspard Chaumette var sønn av en skomaker. Han arbeidet selv en tid i skomakerverkstedet. Deretter gikk han til sjøs for flere år.
I 1789 studerte ham medisin i Paris

Den franske revolusjon

Da revolusjonen brøt ut i 1798 var han skriver hos en advokat i Paris. Men snart ble han redaktør for avisen Révolutions de Paris. Han ble medlem av kordeljerernes klubb og ble medarbeider i flere radikale aviser, men sto likevel temmelig i skjul inntil hans fanatiske tale under hendelsene i august-september 1792, med septembermordene, med ett gjorde ham populær. Han svingte seg opp som talsmann for de fattigslige forstedene til Paris, og utviklet særlig etter kongens mislykkede flukt mot Varennes og etter Massakren på Marsfeltet stadig mer radikal-revolusjonære standpunkter.
Så ble han Pariserkommunens prokurator. Han bidro kraftig til opprettelsen av revolusjonstribunalet og til innføringen av loven mot «de mistenkte».
Chaumette var, sammen med Jacques René Hébert en inderlig apostel for dyrkingen av fornuften, og lot den 10. november 1793 i katedralen Notre-Dame de Paris feire en høytidelig fest til dens ære, hvorved den nye guddommen ble representert ved boktrykkeren Momoros unge hustru. Chaumette bar så lidenskapelig angasjert i avkristningsarbeidet at han også endres sitt navn i all offentlighet fra Pierre-Gaspard Chaumette til Anaxagoras Chaumette. Han angav som grunn for navneskiftet at «jeg var tidligere kalt Pierre-Gaspard Chaumette fordi min gudfar trodde på helgener. Siden revolusjonen har jeg tatt navn etter en helgen som ble hengt for sine republikanske prinsipper». Det er også blitt anført at han var motivert av kirkens avvisning av homoseksuelle handlinger, ettersom han - som historikeren Daniel Guérin hevdet - «elsket gutter».
Chaumette mente at kristendommen bestod av en masse «latterlige ideer» som «hadde vært svært behjelpelige med (å legitimere] despoti». Han var sterkt influert av de ateistiske og materialistiske forfattere Paul d'Holbach, Denis Diderot og Jean Meslier. Chaumette mente at religion var levninger av gammel overtro og ute av stand til å reflektere opplysningstidwens intellektuelle nyvinninger. For Chaumette var «kirke og kontrarevolusjon ett og det samme». Derfor gikk han hardt ut mot mange prester og biskoper for å få dem til å avsverge sine overbevisninger. Han var med alt dette en av de fremste hebertistene og fulgte med dem i fallet. Riktignok var han ikke med på hebertistene våren 1794, da de ivret for å styrke det nye tyranni (det vil si: Robespierres styre).
Han ble likevel anklaget da Robespierre slo tilbake, da for å ha forsøkt å utslette guddomsidéen og grunnlegge Frankrikes styre på ateismen. På grunn av hans vennskap til den tysk-nederlandske immigranten Anacharsis Cloots mistenkte man dessuten Chaumette for å være utenlandsk agent. Etter konflikten med Robespierre ble han arrestert og stilt for revolusjonstribunalet. Han ble dødsdømt, og giljotinert 13. april 1794.
Als

Beskrivelse

Øya ligger i Sønderborg kommune i Region Syddanmark. Frem til kommunalreformen i 2007 var den delt i flere kommuner: Als Nørre Herred med sognene Egen, Havnbjerg, Nordborg, Oksbøl og Svenstrup, Als Sønder Herred med Augustenborg og Sydals med halvøya Kegnæs, og Sønderborg som er kommunebyen. Als har naturlig områdetilknytning på Jyllandssiden til Sundeved, Broagerland og Gråsten.
Øya er forbundet med Jylland med Christian den Xs bro i Sønderborg (1935) og Alssundsbroen (1981). En ferje går fra Ballebro til Hardeshøj, fra Søby på Ærø til Mommark og fra Bøjden til Fynshav.
Als er en frodig øy og er i dag kjent for en intensiv svineproduksjon. Øya var tidligere kjent for sine fruktplantasjer, og ennå er enkelte i drift.
Øya er tett befolket med 50 154 innbyggere (2015), som tilsvarer 156 innbyggere pr. km², og det er en svak nedgang de siste ti årene. Tidligere Nordborg kommune med 14 000 innbyggerne er sete for en rekke virksomheter, blant annet den største industribedriften i Danmark, Danfoss, har om lag 5 500 ansatte.
Arbo Høeg

Arbo Høeg er et norsk rederi, hjemmehørende i Larvik. Det ble etablert av drammenseren Thomas Arbo Høeg og har drevet med frakt siden 1886.
I dag (per 31. januar 2007) dominerer containerfrakten. Man opererer også med blant annet shipping, frakt og spedisjon, oversjøisk containerfrakt og stykkgodsfrakt, havne- og terminaltjenester og logistikk og havnetransport.
Arbo Høeg har per 31. januar 2008 tyve ansatte og inngår som en del av NTN-gruppen (Norwegian Transport Network Holding) AS.
Daglig leder er Thomas Arbo Høeg.
Drømmen om Rita

Handling

Den pensjonerte filmfotografen Bob som har oppkalt datteren etter Rita Hayworth blir enkemann, og rømmer for å lete etter en gammel flamme. Datteren reiser etter og finner ham og de fortsetter letingen i Danmark. Turen blir for dem en oppdagelsesreise på flere plan.
Økonom

Økonom er en yrkestittel som vanligvis benyttes om personer som har utdanning i samfunnsøkonomi. Begrepet kan også brukes om en person som leder innkjøp og andre økonomiske forhold i en bedrift, en større husholdning e.l., eller om en person som er dyktig i pengesaker eller er sparsommelig.
Yrkestittelen «økonom» er ikke beskyttet. Det innebærer at hvem som helst kan kalle seg «økonom». Siviløkonom er derimot en beskyttet tittel for personer som har avlagt høyere utdannelse innen bedriftsøkonomi med enten 5 års varighet eller 2 + 3 års varighet, men 5 år totalt .

Etymologi

Økonom har kommet via latin fra gresk og betydde opprinnelig å husholdere, fra gresk οἶκος (oikos; hus) og νόμος (nomos; lære).
På engelsk brukes begrepet «economist» om en person med utdanning innen «economics», altså samfunnsøkonomi. Det engelsk begrepet «economist» brukes dermed ikke om personer med utdanning i bedriftsøkonomi («business administration»). Det norske økonom-begrepet er altså mye videre enn det engelske begrepet «economist».
Reservepolitiet

Reservepolitiet, på folkemunne ofte kalt polititroppene, var en norsk militær organisasjon i Sverige under andre verdenskrig. Nærmere 15 000 norske flyktninger var innrullert i Reservepolitiet, som ble satt inn i tjeneste ved frigjøringen av Norge etter krigen. «Reservepolitiet» var en bevisst misvisende betegnelse for norske hæravdelinger. Tilsvarende ble kystartillerister kalt «havnepoliti».
Reservepolitiet på 13 000 mann utgjorde «Polititroppene» sammen med Rikspolitiet, en politistyrke på 1500 mann som også ble opptrent i Sverige og som i overgangsperioden etter krigen skulle løse vanskelige ordensoppgaver og danne stammen i en ny politietat.

Historie

Etter det nasjonalsosialistiske Tysklands angrep på Norge 9. april 1940, ble den norske hæren tvunget til å kapitulere etter to måneders kamp. Det militære utstyret ble da overtatt av tyskerne, bortsett fra det vesle som de norske flyktningene fikk med seg til integreringsleirene i Sverige.
Under krigen flyktet 50-60 000 norske menn og kvinner til det nøytrale Sverige. Blant disse flyktningene ble det rekruttert, utdannet og utrustet en helt ny norsk hær. Ved krigens slutt omfattet styrkene omkring 13 500 mann klare til innsats på divisjonsnivå og enda noen tusen som var under opplæring. Dette ble gjennomført etter en avtale mellom den norske eksilregjeringa i England og den svenske samlingsregjeringa under statsminister Per-Albin Hansson.
Fordi det å opprette utenlandske kampstyrker i Sverige stod i strid med den nøytralitetserklæringa som Sverige hadde gitt ved krigsutbruddet mellom Tyskland og de allierte vestmaktene i september 1939, ble det lagt ned en stor innsats på å skjule den virkelige hensikten med organiseringa og omfanget av arbeidet.
Fra 12. januar 1945 deltok politistyrkene i frigjøringa av Finnmark. I mai samme år ble mannskapene, med forsyninger for omkring én måned, overført til Norge for å hjelpe til med lov og orden etter frigjøringsdagen og arrestere tyskere og de som hadde samarbeidet med den tyske okkupasjonsmakten.

Den Danske Brigade

På liknende måte ble det opprettet danske styrker i Sverige fra november 1943. Organiseringa av Den Danske Brigade, også kalt Danforce, gikk imidlertid saktere fordi det ikke fantes en dansk eksilregjering og det var færre flyktninger fra Danmark. Mot slutten av krigen omfattet brigaden likevel 3500 mann.
Heradsbygda

Heradsfjerdingen

Heradsfjerdingen var en tidligere fjerding i Norderhov kommune, som ellers også besto av Strandefjerdingen, Vangsfjerdingen og Vegårdsfjerdingen.

Nedre deler av Heradsbygda

Heradsbygda kan deles inn i nedre og øvre deler av bygda. De nedre delene omfatter området fra Sørum til Halsteinrud, inkludert strekningen langs riksvei 7 til Ramsrud og vestsiden av europavei 16 med Hallum til grensa mot Follum. Denne delen av Heradsbygda var det første større byggefeltet i Ringerike kommune, som ikke ligger i direkte tilknytning til Hønefoss. I dag bor det omkring 3 000 mennesker der, de langt fleste i den søndre delen.
Området har egen barneskole, Helgerud skole. Tidligere var elevene tilknyttet Veien skole. Ungdomsskoletrinnet er tilknyttet Veienmarka ungdomsskole. Området tilhører Norderhov prestegjeld, der Norderhov kirke er primærkirke. I Heradsbygda ligger også Norderhovhjemmet (sykehjem, omsorgs- og legesenter) og Heradsbygda omsorgsområde. Boligfeltet er preget av eneboliger og bebyggelsen strekker seg nordover mot Oppenåsen. Fra store deler av boligfeltet er det vidt utsyn over Ringerike og Hole, inkludert Tyrifjorden, Holleia, Ringkollen og Krokskogen. Lenger opp i åsen finnes det rester etter en bygdeborg, Oppenborgen fra folkevandringstiden.

Ve og Norderhovhjemmet

Sentralt i bygda lå urgården Ve (nå synonym med Norderhovhjemmet), som ga opphav til mange av brukene som en gang fantes der. Trolig omfattet gården opprinnelig området helt fra Veme til Hønefossen, med Storelva som skille ned mot Tyrifjorden og Sogna som skille mot Ask. En av disse gårdene som ble skilt ut fra Ve var Veien, som siden har blitt delt. Veien er i dag kjent for det store gravfeltet fra jernalder og bronsealder, lokalt kalt Veien-feltet, nasjonalt og internasjonalt kjent som Hringariki Kulturminnepark. Feltet omfatter mer enn 100 gravhauger og trolig nærmere 600 flatmarksgraver.

Lev Trotskij

Lev Trotskij, grunnlegger og leder av Den røde armé, og utenriksminister i Russland, bodde i Heradsbygda i 1935–36. Han ble utvist fra Russland i 1929, og etter å ha bodd i Tyrkia og Frankrike fikk han oppholdstillatelse i Norge. Han og hans kone, Natalia Sedova, bodde hos redaktør Konrad Knudsen på Veksal i ca. et år.

Øvre deler av Heradsbygda

De øvre delene av bygda regnes som området fra Halsteinrud til Nøklebytoppen langs begge sider av Heradsbygdveien. Dette området er grisgrendt befolket og preges av barskog og småbruk. Grensa mellom Granum og Hanserud er det gamle skillet mellom skolekretsene for Helgerud skole i Heradsbygda og den nedlagte Heggen skole i Ytre Soknedalen. Denne delen av Heradsbygda blir ofte regnet med til Ytre Soknedalen som naturområde.

Lag og foreninger

Heradsbygda idrettslag
Bioingeniørfaglig institutt (BFI)

Historie

Norsk Medisinsk Laboratorieteknikerforening ble konstituert den 14. november 1962. Organisasjonen bestod da av 22 medlemmer. De viktigste årsakene for organisasjonens stiftelse var for å bedre medlemmenes lønns- og arbeidsvilkår, opprette et eget tidsskrift, høyne utdannelsen, arbeide for å få autorisert laboratorieteknikeryrket og søke kontakt med innen- og utenlandske organisasjoner. I 1966 skjedde det et navneskifte til Norsk fysiokjemikerforbund der Irene Reinskou tok over som forbundsleder. I 1987 ble «Bioingeniør» ny felles yrkestittel for de ulike fagområdene, og samme år gikk Norsk fysiokjemikerforbund gjennom nok en navneendring, denne gang til Norsk bioingeniørforbund, mer kjent som NOBI. To år senere, i 1989, fusjonerte NOBI og Bioingeniørforbundet (MIP-ingeniørene) seg sammen og utgjorde så en medlemsmasse på 3600 medlemmer. Bioingeniørforbundet bestod av en egen yrkesgruppe, såkalte «MIP-ingeniører». Dette var medisinske laboratorieingeniører innen mikrobiologi, immunologi og patologi.
I 1997 fusjonerte NOBI og NITO seg sammen. Bioingeniørfaglig institutt (BFI) etableres som en selvstendig faglig enhet i NITO. Per 2019 har BFI 5500 yrkesaktive medlemmer og over 1500 student- og pensjonistmedlemmer
Plekter

Et plekter er en liten plastskive, som brukes til å slå an en streng på et klimpreinstrument for å frambringe toner. Det blir spesielt mye brukt ved spilling på el-gitar, men også til stålstrengsgitar, bassgitar, mandolin, sitar og balalaika. Plekteret har oftest en trekantet, avrundet fasong der den ene spissen blir brukt til anslaget.
Plektrets tykkelse er en smakssak, men antyder likevel bruksområde; et tykt plekter brukes til å spille raske og kontante noter, som for eksempel ved el-gitarsoloer, mens tynne plekter blir brukt ved strumming mens man holder hele grep. Tynne plekter brukes mest på akustiske gitarer.

El-gitar

Plekteret holdes normalt mellom tommel og pekefinger mens man slår an enkelttoner. For maksimal hurtighet ved gitarsoloer og lignende, plukker man enkeltstrenger både mens hånden er på vei ned, og på vei opp, over strengene. Treningsutfordrigen når det gjelder bruk av plekter er å treffe riktig streng, samt å få et pent anslag. Tykkelsen på plekteret vil påvirke lyden fra gitaren, hvor et tykt plekter vil gi et mer brutalt og kraftig anslag, og et noe tynnere plekter brukes for «skjønnspill» og følsomme soloer.

Akustisk gitar

Til akustisk gitar benyttes tynne plekter som i minst mulig grad skal tilføre «plekterlyd» til helhetsuttrykket. Til akustiske gitarer brukes plekter mye til strumming, men også noe til solospill.